DA Den Europæiske Unions Tidende C 202/10

Sag anlagt den 10. april 2014 — Kommissionen mod Ungarn

(Sag C-179/14)

2014/C 202/12

Processprog: ungarsk

Parter

Sagsøger: Europa-Kommissionen (ved A. Tokár og E. Montaguti, som befuldmægtigede)

Sagsøgt: Republikken Ungarn

Sagsøgerens påstande

Kommissionen har nedlagt følgende påstande:

1. Det fastslås, at Ungarn har tilsidesat Europa-Parlamentets og Rådets direktiv 2006/123/EF af 12. december 2006 om tjenesteydelser i det indre marked (1), idet det har indført og opretholdt SZÉP-kortordningen, som er reguleret ved dekret nr. 55 af 12. april 2011, ændret ved lov nr. CLVI af 2011, for så vidt som: — § 13 i dekretet om SZÉP-kortet, fortolket i sammenhæng med § 2, stk. 2, litra d), i lov nr. XCVI af 1993, § 2, litra b), i lov nr. CXXXII af 1997 og § 1, § 2, stk. 1 og 2, § 55, stk. 1 og 3, og § 64, stk. 1, i lov nr. IV af 2006, udelukker muligheden for, at virksomhedsfilialer udsteder SZÉP-kortet, hvorved den tilsidesætter artikel 14, stk. 3, og artikel 15, stk. 2, litra b), i direktiv 2006/123. — § 13 i dekretet om SZÉP-kortet, sammenholdt med § 1, § 2, stk. 1 og 2, § 55, stk. 1 og 3, og § 64, stk. 1, i lov nr. IV af 2006, § 2, stk. 2, litra d), i lov nr. XCVI af 1993 og § 2, litra b), i lov nr. CXXXII af 1997, med henblik på at opfylde de krav, der er fastsat i § 13, litra a), b) og c), i dekretet om SZÉP-kortet, ikke anerkender aktiviteter, som udøves af de virksomhedskoncerner, hvis moderselskab ikke er et selskab oprettet i henhold til ungarsk ret, og hvis medlemmer ikke er stiftet som selskab i henhold til ungarsk ret, hvorved den tilsidesætter artikel 15, stk. 1, artikel 15, stk. 2, litra b), og artikel 15, stk. 3, i direktiv 2006/123. — § 13 i dekretet om SZÉP-kortet, sammenholdt med § 1, § 2, stk. 1 og 2, § 55, stk. 1 og 3, og § 64, stk. 1, i lov nr. IV af 2006, § 2, stk. 2, litra d), i lov nr. XCVI af 1993 og § 2, litra b), i lov nr. CXXXII af 1997, opretholder muligheden for, at banker og andre kreditinstitutter udsteder SZÉP-kortet, eftersom kun disse virksomheder kan opfylde kravene fastsat i dekretets § 13, og derved tilsidesætter artikel 15, stk. 1, artikel 15, stk. 2, litra d), og artikel 15, stk. 3, i direktiv 2006/123. — § 13 i dekretet om SZÉP-kortet er i strid med artikel 16 i direktiv 2006/123, idet den kræver, at der findes et ungarsk forretningssted, for at SZÉP-kortet kan udstedes.

2. subsidiært fastslås det, såfremt forskrifterne i direktiv 2006/123 omtalt under punkt 1 ikke finder anvendelse på de i punkt 1 nævnte bestemmelser, at SZÉP-kortordningen, som er indført ved dekret nr. 55 af 12. april 2011, er i strid med artikel 49 TEUF og 56 TEUF.

3. Det fastslås, at Erzsébet-kuponordningen, der er reguleret ved lov nr. CLVI af 2011 og lov nr. CIII af 2012, som opretter et monopol til fordel for offentlige organer inden for udstedelsen af kuponer til kold mad, og som trådte i kraft, uden at der havde været en passende overgangsperiode eller passende overgangsbestemmelser, er i strid med artikel 49 TEUF og 56 TEUF, for så vidt som § 1, 5 og 477 i lov nr. CLVI af 2011 og § 2, stk. 1 og 2, samt § 6 og 7 i lov nr. CIII af 2012 fastsætter uforholdsmæssige begrænsninger.4. Ungarn tilpligtes at betale sagens omkostninger.

4. Ungarn tilpligtes at betale sagens omkostninger.

Søgsmålsgrunde og væsentligste argumenter

I 2011 ændrede Ungarn lovgivningen om udstedelse af kuponer til kold og varm mad og fritidsaktiviteter, som indrømmes af arbejdsgiverne til arbejdstagerne, og som anses som løntilskud og dermed er underlagt den mest gunstige skatte- og sociale sikkerhedsordning. Den nye lovgivning trådte i kraft den 1. januar 2012 uden en passende overgangsordning. Inden disse ændringer fastsatte national lovgivning ikke konkrete eller særlige betingelser vedrørende udstedelsen af madkuponer eller om disses form. I medfør af indførelsen af disse ændringer har et offentligt organ, Magyar Nemzeti Üdülési Alapítvány (Den nationale ungarske fond for fritidsaktiviteter), et monopol hvad angår udstedelsen af papirkuponer til varm mad og papir- eller elektroniske kuponer til kold mad. Ved lovgivningen pålægges således særligt strenge regler for udstedelsen af kuponer til varm mad og fritidsaktiviteter, som herefter kun kunne udstedes i elektronisk format. De anfægtede foranstaltninger medførte en udelukkelse af operatører, der havde været til stede på dette marked i årevis, de udgør en adgangshindring til markedet for nye operatører, og de er til hinder for en fri udveksling af tjenesteydelser. SZÉP-kortordningen forbeholder således de facto markedet tre store bankkoncerner, der er oprettet i henhold til ungarsk ret, mens udstedelsen af Erzsébet-kuponer udelukkende kan foretages inden for rammerne af et statsligt monopol. Den omstændighed, at indtægterne for det offentlige organ, som er begunstiget af monopolet, benyttes til at afholde sociale udgifter, er ikke en tilstrækkelig berettigelse for de indførte begrænsninger. I henhold til de relevante bestemmelser i EUF-traktaten og direktiv 2006/123, kan der udelukkende indføres begrænsninger i etableringsretten og den frie udveksling af tjenesteydelser, når de ikke udgør forskelsbehandling, når de er af almen interesse, og forudsat at de er nødvendige og forholdsmæssige.

(1) Europa-Parlamentets og Rådets direktiv 2006/123/EF af 12.12.2006 om tjenesteydelser på det indre marked (EUT L 376, s. 36).